[pic] | EUROOPAN YHTEISÖJEN KOMISSIO |

Bryssel 20.4.2007

KOM(2007) 200 lopullinen

KOMISSION KERTOMUS EUROOPAN PARLAMENTILLE JA NEUVOSTOLLE

JÄSENVALTIOIDEN VUONNA 2006 TOIMITTAMIEN JULKISTALOUTTA KOSKEVIEN TIETOJEN LAADUSTA

SISÄLLYSLUETTELO

1. Taustaa 3

2. Keskeiset havainnot julkistalouden alijäämää ja velkaa koskevien tietojen toimituksista vuonna 2006 4

2.1. Oikea-aikaisuus ja täydellisyys 4

2.1.1. Oikea-aikaisuus 4

2.1.2. Taulukoiden ja niitä tukevan aineiston täydellisyys 4

2.2. Tilastotietojen kirjaussääntöjen mukaisuus ja yhtenäisyys 5

2.2.1. Tietojenvaihto ja selvennykset 5

2.2.2. Vuoropuhelu ja menetelmiä koskevat tarkastuskäynnit 5

2.2.3. Eurostatin erityisneuvonta, selvennykset ja päätökset 6

2.2.4. Viime aikoina käsiteltyjä menetelmäkysymyksiä 6

2.2.5. Perustana olevan julkisyhteisöjen tilinpidon yhtenäisyys 7

2.3. Julkaiseminen 7

2.3.1. Keskeisten lukujen ja yksityiskohtaisten raportointitaulukoiden julkaiseminen 7

2.3.2. Tietojen laatua koskevat varaumat 8

2.3.3. Toimitettujen tietojen muutokset 9

2.3.4. Rahastoivien maksuperusteisten eläkejärjestelmien luokitteluun sovellettava siirtymäaika 10

2.3.5. Metatietojen julkaiseminen (kuvaukset) 11

3. Päätelmät 11

KOMISSION KERTOMUS EUROOPAN PARLAMENTILLE JA NEUVOSTOLLE

JÄSENVALTIOIDEN VUONNA 2006 TOIMITTAMIEN JULKISTALOUTTA KOSKEVIEN TIETOJEN LAADUSTA

TAUSTAA

Neuvoston asetuksen (EY) N:o 3605/93[1] 8 a artiklan 3 kohdassa säädetään siihen vuonna 2005 tehdyn tarkistuksen jälkeen, että komissio (Eurostat) antaa Euroopan parlamentille ja neuvostolle säännöllisesti selvityksen jäsenvaltioiden toimittamien toteutuneiden tietojen laadusta. Selvityksessä arvioidaan yleisesti jäsenvaltioiden toimittamia toteutuneita tietoja siltä osin, ovatko ne kirjaussääntöjen mukaisia, täydellisiä, luotettavia, oikea-aikaisia ja yhtenäisiä.

Tämä on ensimmäinen Euroopan parlamentille ja neuvostolle annettava kertomus, jossa esitetään tiivistetysti keskeiset havainnot liiallisia alijäämiä koskevan menettelyn perusteella toimitettujen julkistalouden alijäämä- ja velkatietojen laadusta. Selvityksen tarkoituksena on yleisesti arvioida tilastotietoja, joita jäsenvaltioita vaaditaan lain nojalla toimittamaan. Eurostat arvioi säännöllisesti jäsenvaltioiden toimittamien toteutuneiden tietojen laatua sekä niiden perustana olevaa julkisyhteisöjen sektorin tilinpitoa, joka laaditaan Euroopan kansantalouden tilinpito- ja aluetilinpitojärjestelmästä yhteisössä (EKT 1995) 25. kesäkuuta 1996 annetun neuvoston asetuksen (EY) N:o 2223/96[2] mukaisesti.

Arviointi tehdään pääosin sen jälkeen, kun liiallisia alijäämiä koskevan menettelyn mukaiset ilmoitukset on saatu. Jäsenvaltiot lähettävät alijäämä- ja velkatietonsa Eurotatille kaksi kertaa vuodessa, 1. huhtikuuta ja 1. lokakuuta. Arvioinnissa hyödynnetään myös muita tietoja, kuten liiallisia alijäämiä koskevaan menettelyyn liittyviä kyselyjä ja jäsenvaltioiden kahdenkeskisiä selvennyksiä. Vuoden kuluessa jäsenvaltioihin tehdään liiallisia alijäämiä koskevan menettelyn seurantakäyntejä, jotta jäsenvaltioiden kanssa pidetään jatkuvasti yllä vuoropuhelua.

Tämä selvitys perustuu keskeisiin havaintoihin ja tuloksiin jäsenvaltioiden vuonna 2006 liiallisia alijäämiä koskevan menettelyn mukaisesti toimittamista tiedoista. Siinä keskitytään kaikkein ajantasaisimpiin tietoihin, eli viimeisimpään tietojen toimitukseen (lokakuussa 2006), jota verrataan aiheellisissa tapauksissa vuoden 2006 huhtikuun toimitukseen.

Liitteessä esitetään tärkeimmät päätelmät Eurostatin tekemistä konsultointikäynneistä ja menetelmiä koskevista tarkastuskäynneistä osana liiallisia alijäämiä koskevaa menettelyä vuonna 2006.

KESKEISET HAVAINNOT JULKISTALOUDEN ALIJÄÄMÄÄ JA VELKAA KOSKEVIEN TIETOJEN TOIMITUKSISTA VUONNA 2006

Oikea-aikaisuus ja täydellisyys

Oikea-aikaisuus

Jäsenvaltioiden on toimitettava komissiolle alijäämä- ja velkatietonsa (ennakoidut ja toteutuneet tiedot) ennen 1. päivää huhtikuuta ja 1. päivää lokakuuta vuonna n[3]. Vuonna 2006 liiallisia alijäämiä koskevan menettelyn mukaiset tietojen toimitukset kattoivat vuodet 2002–2006. Vuotta 2006 koskevat luvut ovat kansallisten viranomaisten ennakoimia ja vuosia 2002–2005 koskevat luvut ovat lopullisia, osittain valmiita, alustavia tai arvioituja. Tietojen toimittamiselle asetettuja määräaikoja noudatetaan yleensä hyvin. Vuoden 2006 jälkimmäisessä tietojen toimituksessa kaikki jäsenvaltiot paitsi Luxemburg toimittivat tietonsa viimeistään 30. syyskuuta 2006. Luxemburg toimitti tietonsa 3. lokakuuta 2006. Huhtikuun toimituksen yhteydessä Irlanti toimitti tietonsa määräajan jälkeen, 4. huhtikuuta 2006.

Ensimmäisten toimitusten jälkeen jäsenvaltiot usein tarkistavat toimittamiaan tietoja tai täydentävät liiallisia alijäämiä koskevaan menettelyyn liittyviä raportointitaulukoitaan. Huhtikuussa 2006 Eurostat vastaanotti 36 tarkistettujen tietojen toimitusta 19 maasta, ja lokakuussa 2006 se sai 28 tarkistettujen tietojen toimitusta 16 maasta[4]. Suurin osa tarkistetuista tiedoista lähetetään vastauksina kommentteihin, teknisiin kysymyksiin tai huomautuksiin, joita Eurostat on esittänyt jäsenvaltioille.

Taulukoiden ja niitä tukevan aineiston täydellisyys

Raportointitaulukoiden laadinta on lakisääteinen velvollisuus ja välttämätön edellytys sille, että Eurostat voi asianmukaisesti valvoa tietojen laatua. Asetuksen (EY) N:o 3605/93 8 a artiklan 2 kohdan mukaan jäsenvaltioiden on toimitettava komissiolle asiaankuuluvat tilastotiedot, joilla ”tarkoitetaan erityisesti seuraavia: kansantalouden tilinpidosta saatavat tiedot, kuvaukset, liiallisia alijäämiä koskevan menettelyn lukuja koskevat taulukot, liiallisia alijäämiä koskevan menettelyn puitteissa toimitettavia tietoja koskevat lisäkyselyt ja selvennykset” .

Toimitettujen taulukoiden[5] täydellisyydestä on todettava, että suurin osa jäsenvaltioista antoi kaikki liiallisia alijäämiä koskevaan menettelyyn liittyvät taulukkotiedot (tosin taulukon 4 tietojen toimittaminen on edelleen epätasaista ja tiedot puutteellisia). Liiallisia alijäämiä koskevien tietojen viimeisimmässä eli lokakuun 2006 toimituksessa kahdeksan jäsenvaltiota ei määrittänyt yhteyttä järjestelytilien ja EKT 1995:n julkisyhteisöjen yli-/alijäämätietojen välillä kaikkien alasektorien osalta kaikilta vuosilta tai ilmoittivat nettoluotonantoa/nettoluotonottoa vastaavat järjestelytilit.

Kaikki jäsenvaltiot eivät antaneet liiallisia alijäämiä koskevan menettelyyn liittyvässä raportointitaulukossa 3 (taulukko 3A) lainoja ja osuuksia koskevia kaikkia tietoja pyydetyllä tavalla jaoteltuina (julkisyhteisöjen osalta) eli ilmoittaen erikseen varojen hankinnat (jotka yleensä vastaavat lähteviä rahavirtoja) ja vähennykset (saapuvat rahavirrat). Yhdeksän jäsenvaltiota ei jaotellut lainatietoja, ja kuusi jäsenvaltiota toimitti osuuksia koskevat tiedot jakamattomina.

Eurostat pyysi myös jäsenvaltioita vastaamaan raportointitaulukoihin liittyvään kyselyyn[6] . Kaikki jäsenvaltiot palauttivat kyselylomakkeen[7], yleensä raportointitaulukoiden toimittamisen yhteydessä. Vastausten kattavuus parani huhti- ja lokakuun 2006 välillä. Jotkin jäsenvaltiot jättivät kuitenkin toimittamatta muutamia tärkeitä tietoja. Esimerkiksi lokakuussa 2006 Kreikka ei toimittanut pyydettyjä yksityiskohtaisia tietoja yksityistämisistä ja Saksa jätti vastaamatta sotilasmenoja koskeviin laadullisiin kysymyksiin.

Tilastotietojen kirjaussääntöjen mukaisuus ja yhtenäisyys

Tietojenvaihto ja selvennykset

Arviointijaksolla (kolme viikkoa tietojen toimittamisen määräajasta, joka oli 1. lokakuuta 2006) Eurostat otti yhteyttä kaikkiin kansallisiin tilastoviranomaisiin pyytääkseen lisätietoja ja saadakseen selvennyksiä kirjaussääntöjen soveltamiseen tiettyjen transaktioiden kohdalla. Tänä aikana Eurostat ja kansalliset viranomaiset käyvät vilkasta kirjeenvaihtoa tiukan aikataulun puitteissa. Ensimmäiset selvennyspyynnöt lähetettiin 6. lokakuuta mennessä (muutaman päivän vastausajalla), ja toinen kirjeenvaihtokierros käynnistettiin 10.–12. lokakuuta (vastausaikaa oli pari päivää). Muutamissa tapauksissa lähetettiin kolmas ja jopa neljäs selvennyspyyntö, ja joissakin tapauksissa Eurostat pyysi tarkistettuja raportointitaulukoita[8].

Huhtikuussa 2006 noudatettiin samankaltaista menettelyä, jossa ensimmäiset selvennyspyynnöt lähetettiin 7. huhtikuuta mennessä, toinen kierros käynnistettiin noin 12. huhtikuuta ja lopullisia vastauksia pyydettiin 18. huhtikuuta mennessä.

Vuoropuhelu ja menetelmiä koskevat tarkastuskäynnit

Asetuksessa (EY) N:o 3605/93 säädetään konsultointikäynneistä ja menetelmiä koskevista tarkastuskäynneistä. Jäsenvaltioihin tehdään säännöllisesti konsultointikäyntejä, joiden tarkoituksena on tarkastella toimitettuja tietoja ja menetelmällisiä kysymyksiä, keskustella kuvauksissa kuvatuista tilastollisista lähteistä ja prosesseista sekä arvioida asiaankuuluvien kirjaussääntöjen noudattamista. Tällöin voidaan arvioida esimerkiksi julkisyhteisöjen rajaamista, kirjausajankohtaa ja julkisen talouden transaktioiden ja velkojen luokitusta. Menetelmiä koskevia tarkastuskäyntejä suoritetaan yleensä ainoastaan, jos komissio (Eurostat) havaitsee niiden tietojen, jotka jäsenvaltioiden on toimitettava, laadussa merkittäviä riskejä tai mahdollisia ongelmia etenkin sovellettavien menetelmien, käsitteiden ja luokitusten osalta.

Vuoden 2006 aikana Eurostat teki konsultointikäyntejä seuraavasti: Portugali (23. ja 24. tammikuuta), Slovenia (9. ja 10. helmikuuta), Liettua (9. ja 10. maaliskuuta), Malta (21. maaliskuuta), Ranska (5. huhtikuuta), Belgia (10. huhtikuuta), Kypros (7. kesäkuuta), Irlanti (4. ja 5. heinäkuuta), Unkari (20. ja 21. heinäkuuta), Tanska (18. syyskuuta), Kreikka (29. syyskuuta), Luxemburg (20. marraskuuta) ja Latvia (18. ja 19. joulukuuta). Käyntien aikana tehdyt havainnot toimitetaan talous- ja rahoituskomitealle ja julkistetaan muutaman kuukauden kuluessa Eurostatin verkkosivustolla. Kreikkaan tehtiin kaksi menetelmiä koskevaa tarkastuskäyntiä (29. toukokuuta – 2. kesäkuuta sekä 27.–29. syyskuuta 2006). Liitteessä 2 esitetään tiivistetysti näiden käyntien johdosta tehdyt keskeiset päätelmät ja havainnot. Lisäksi tehtiin konsultointikäyntejä EU:hun liittyviin maihin 20.–22. kesäkuuta (Romania) ja 10.–12. heinäkuuta (Bulgaria).

Eurostatin erityisneuvonta, selvennykset ja päätökset

Useat maat ovat huhtikuusta 2006 alkaen pyytäneet Eurostatilta lausuntoja jo suoritettujen tai vasta suunnitteilla olevien transaktioiden kirjausta koskeviin kysymyksiin. Eurostat antaa erityisneuvontaa vielä toteutumattomista suunnitelluista toimista tai järjestelyistä (ennakkoneuvonta), ei siis ainoastaan menneistä tapauksista (selvennykset ja päätökset), tällaisesta neuvonnasta julkaistujen ohjeiden mukaisesti[9]. Eurostat neuvottelee parhaillaan asianomaisten jäsenvaltioiden kanssa suostumuksesta vuoden 2006 aikana annetun neuvonnan julkaisemiseen. Eurostat suunnittelee julkistavansa julkistaloutta käsittelevällä verkkosivustollaan jäsenvaltioiden lausuntopyyntöihin antamansa vastaukset (kirjeiden muodossa).

Viime aikoina käsiteltyjä menetelmäkysymyksiä

Tavanomaiseen tapaansa Eurostat kiinnitti vuonna 2006 huomiota EKT 1995:n sääntöjen noudattamiseen . Sen viimeisimmissä päätöksissä selvennetään kyseisiin sääntöihin liittyviä tiettyjä menetelmällisiä näkökohtia sen varmistamiseksi, että jäsenvaltiot panevat säännöt täytäntöön. Eurostatin tuoreimmat julkaistut päätökset käsittelevät EU:n talousarvion lähteviä ja saapuvia rahavirtoja sekä sotilasmenoja.

EU:n talousarvion lähtevät ja saapuvat rahavirrat : Useiden jäsenvaltioiden kohdalla edelleen tutkitaan, miten ne soveltavat Eurostatin päätöstä, jossa selvennetään EU:n talousarviosta jäsenvaltioille tehtävien siirtojen käsittelyä[10]. Suurin osa jäsenvaltioista on ilmoittanut soveltavansa Eurostatin päätöstä täysimääräisesti. Poikkeuksen muodostavat Tanska, Saksa, Ranska, Luxemburg ja Ruotsi.

Sotilasmenot : Eurostatin päätöksessä selvennetään, miten sotilasmenoihin kuuluvat hankinnat kirjataan[11]. Näyttää siltä, että 21 jäsenvaltiota kirjaa nämä hankinnat toimitusten perusteella (kaksi jäsenvaltiota ei ilmoittanut ollenkaan sotilasmenoihin kuuluvista hankinnoista) tai käyttää kirjaamiseen likimääräistä arvoa, jolloin ei todennäköisesti ole suurta ero kassaperusteisiin lukuihin verrattuna, kun otetaan huomioon sotilashankinnoista tehtyjen sopimusten nykytilanne. Saksa ja Kreikka eivät näytä soveltavan Eurostatin päätöstä täysimääräisesti. Kyseisissä maissa sotilaskaluston hankinnat kirjataan yhä pelkästään kassaperusteisesti.

Vuonna 2006 Eurostat toi esille myös muita yleisiä käsitteellisiä kysymyksiä . Se neuvottelee parhaillaan asiaankuuluvien teknisten työryhmien kanssa julkistalouden tilastoihin vaikuttavista tilinpitokäsittelyyn liittyvistä kysymyksistä, kuten julkisyhteisöjen toteuttamien operaatioiden arvopaperistaminen, tienkäyttömaksut, julkisyhteisöjen järjestämättömät saatavat, eläkesitoumusten siirto ja hiilidioksidin päästöoikeudet . Kaikista (paitsi viimeksi mainitusta) ilmoitettiin alunperin huhtikuun 2006 uutistiedotteessa, ja ne mainittiin myös lokakuun 2006 uutistiedotteessa.

Perustana olevan julkisyhteisöjen tilinpidon yhtenäisyys

Asetuksessa (EY) N:o 3605/93 vahvistetut tietojen toimittamisen uudet määräajat, kunkin vuoden 1. huhtikuuta ja 1. lokakuuta, otettiin käyttöön, jotta varmistetaan yhtenäisyys perustana olevan julkisyhteisöjen sektorin vuosittaisen ja neljännesvuosittaisen tilinpidon kanssa . Nämä tilinpitotiedot toimitetaan Eurostatille useissa eri lähetyksissä. Uusia määräaikoja sovellettiin ensimmäisen kerran vuonna 2006. Ennen kuin liiallisia alijäämiä koskevaan menettelyyn liittyvät tiedot julkaistiin vuonna 2006, Eurostat suoritti arvioinnin, johon sisältyi liiallisia alijäämiä koskevan menettelyn yhteydessä ilmoitettujen lukujen yhtenäisyyden järjestelmällinen tarkastelu suhteessa niiden perustana oleviin toimitettuihin tilinpitotietoihin julkisyhteisöjen sektorista. Esimerkiksi kokonaismenojen ja -tulojen on vastattava toimitettuja alijäämälukuja. Aina kun havaittiin poikkeamia tai kun liiallisia alijäämiä koskevaan menettelyyn liittyviä tietoja tarkistettiin, Eurostat pyysi jäsenvaltioita toimittamaan yhdenmukaistetut meno- ja tulotiedot. Eurostat myös julkaisi julkistalouden alijäämää ja julkista velkaa koskevassa uutistiedotteessaan tulo- ja menotiedot prosenttiosuutena BKT:stä.

Liiallisia alijäämiä koskevaan menettelyyn liittyvien tietojen ja toimitettujen EKT 1995:n mukaisten julkisyhteisöjen tilinpitotietojen yhtenäisyys on yleisesti tyydyttävä. Verrattuna huhtikuuhun 2006, jolloin tiedot toimitettiin ensimmäistä kertaa, merkkejä yhtenäisyyden parantumisesta oli nähtävissä etenkin rahoituspuolella.

Julkaiseminen

Keskeisten lukujen ja yksityiskohtaisten raportointitaulukoiden julkaiseminen

Asetuksen (EY) N:o 3605/93 8 g artiklassa säädetään, että ”Komissio (Eurostat) toimittaa tiedot toteutuneesta julkistalouden alijäämästä ja velasta liiallisia alijäämiä koskevasta menettelystä laaditun pöytäkirjan soveltamista varten kolmen viikon kuluessa […] ilmoittamisen määräajoista […]. Tiedot toimitetaan julkaisemalla ne.” .

Julkistalouden alijäämää ja velkaa koskevat tiedot julkaistiin 24. huhtikuuta 2006 ja 23. lokakuuta 2006 (lukuun ottamatta ennakoituja tietoja vuodelle 2006)[12]. Julkaistut tiedot ovat liitteessä 1. Eurostat julkaisi julkistaloutta käsittelevällä verkkosivustollaan 23. lokakuuta 2006 kaikki raportointitaulukot sellaisina kuin jäsenvaltiot olivat ne viimeksi toimittaneet Eurostatille. Lisäksi Eurostat julkaisee verkkosivustollaan[13] liiallisia alijäämiä koskevaan menettelyyn liittyvien tietojen perustana olevat julkisyhteisöjen sektorin vuotuiset tilinpitotiedot sekä tiedot virta-varanto-korjauseristä jäsenvaltioittain sekä euroalueen ja EU25:n osalta. Lisäksi julkaistaan neljännesvuosittaiset tulo- ja menotiedot, neljännesvuosittainen rahoitustilinpito ja julkisyhteisöjen neljännesvuosittaiset velkatiedot.

Asetuksen (EY) N:o 3605/93 mukaan jäsenvaltioiden olisi julkaistava toteutuneet alijäämä- ja velkatiedot. Vain 13 jäsenvaltiota on ilmoittanut Eurostatille julkaisevansa tai aikovansa piakkoin julkaista kaikki raportointitaulukot (Belgia, Tanska, Viro, Irlanti, Kypros, Latvia, Unkari, Alankomaat, Itävalta, Portugali, Suomi, Ruotsi ja Yhdistynyt kuningaskunta). Parantamisen varaa näyttäisi edelleen olevan huomattavasti, mutta on lupaavaa, että kaikki raportointitaulukot julkaisevia jäsenvaltioita on nyt kuusi enemmän kuin huhtikuussa 2006.

Tietojen laatua koskevat varaumat

Eurostat peruutti lokakuussa 2006 varaumat, jotka se teki huhtikuussa 2006 toimitettuihin tietoihin Belgian ja Kreikan osalta, eikä tietoihin tehty muita varaumia.

Belgian tapauksessa varauma peruutettiin sen jälkeen, kun Eurostat oli muuttanut vuoden 2005 tietoja (ks. kohta 2.3.3). Huhtikuussa 2006 tekemässään varaumassa Eurostat katsoi, että Belgian rautatieyhtiön SNCB:n 7 400 miljoonan euron suuruisen velan siirron julkishallinnolle vuonna 2005 on oltava EKT 1995:n sääntöjen mukaan tulosta pääomasiirrosta julkishallinnolta SNCB:lle, jolloin vaikutus julkistalouden alijäämään on samansuuruinen (2,5 prosenttia BKT:stä). Belgian tilastoviranomaiset ilmoittivat kuitenkin Eurostatille, että Belgian hallitus aikoo säätää lain, jolla tämä operaatio mitätöidään taannehtivasti. Tästä aiheutuvista seurauksista tilinpitoon vaadittiin selvitystä ennen kuin seuraavat liiallisia alijäämiä koskevaan menettelyyn liittyvät tiedot oli määrä toimittaa lokakuussa 2006.

Syyskuussa 2005 ja huhtikuussa 2006 Kreikan osalta tehdyt varaumat toimitettuihin tietoihin myös peruutettiin. Tämä oli tulosta menetelmiä koskevista tarkastuskäynneistä, jotka tehtiin kesäkuussa 2006 ja syyskuussa 2006 ja jotka kohdistuivat EU:n talousarvioon liittyviin transaktioihin, sosiaaliturvatileihin ja talousarvion ulkopuolisten varojen tileihin sekä muihin saataviin ja maksettaviin. Tarkastuskäyntien johdosta Kreikan alijäämää koskevia tietoja muutettiin huomattavasti vuosien 2002–2005 osalta. Huhtikuussa 2006 esitetyssä varaumassa todettiin, että tilastollisten prosessien viimeaikaisesta kohentumisesta ja Eurostatin ja Kreikan viranomaisten välisestä hyvästä yhteistyöstä huolimatta Kreikan julkishallinnon tileissä oli edelleen rakenteeseen ja järjestelmään liittyviä avoimia kysymyksiä. Eurostatin oli määrä tehdä seuraavina viikkoina menetelmiä koskevan tarkastuskäynnin selvittääkseen keskeneräiset asiat. Uutistiedotteessa 26. syyskuuta 2006 Kreikan tietoja koskeva varauma oli muotoiltu siten, että EU:n transaktioiden kirjaamiseen, sosiaaliturvatileihin ja muiden saatavien ja maksettavien määriin vuosina 2002–2004 liittyi edelleen muutamia selvitettäviä asioita.

Toimitettujen tietojen muutokset

Vuonna 2006 Eurostat muutti kolmen jäsenvaltion (Belgian[14], Ranskan ja Yhdistyneen kuningaskunnan) julkistaloutta koskevia tietoja. Lokakuussa 2006 tehtiin muutoksia Belgian ja Yhdistyneen kuningaskunnan toimittamiin tietoihin. Lisäksi Eurostat on päättänyt olla käyttämättä Kreikan lokakuussa 2006 ilmoittamia BKT-tietoja. Koska tehtävä tarkistus on laaja ja monimutkainen, Eurostat käy läpi kaikki BKT-tiedot. Huhtikuussa 2006 tehtiin muutoksia Yhdistyneen kuningaskunnan toimittamiin tietoihin ja Ranskan toimittamiin alijäämälukuihin. Eurostatin antamat selvitykset huhti- ja lokakuun toimituksista esitetään seuraavassa[15]:

Liiallisia alijäämiä koskevaan menettelyyn liittyvä tietojen toimitus lokakuussa 2006

Belgia : Eurostat totesi muuttaneensa Belgian ilmoittamia alijäämä- ja velkatietoja sen perusteella, että rautatieyhtiö SNCB:n 7 400 miljoonan euron suuruinen velka (2,5 prosenttia BKT:stä) siirrettiin julkishallinnolle (FIF – Fonds de l'infrastructure ferroviaire) vuonna 2005. EKT 1995:n sääntöjen mukaan tällä on samansuuruinen vaikutus vuoden 2005 julkistalouden alijäämään; vaikutus julkiseen velkaan vuoden 2005 lopussa on 5 200 miljoonaa euroa (1,7 prosenttia BKT:stä).

Kysymys liittyy vaikutukseen, joka Belgian rautateiden rakenneuudistuksella on tilinpitoon. SNCB jaettiin useisiin eri yksiköihin, joita ovat rautatieoperaattori (SNCB), rataverkon haltija (Infrabel) ja erityinen yksikkö (FIF), joka otti vastattavakseen suuren osan 7 400 miljoonan euron suuruisesta SNCB:n vanhasta velasta (2,5 prosenttia BKT:stä). Operaation yksityiskohtien tarkastelun perusteella Eurostat katsoo, että FIF on luokiteltava julkishallintoon kuuluvaksi, joten 7 400 miljoonan euron suuruista velkaa olisi pidettävä julkistalouden velkana. Lisäksi Eurostat katsoo, että tämän velanlisäyksen olisi käytävä ilmi alijäämästä, koska velan siirtoon ei päde mikään EKT 1995:n kohdassa 5.16 tarkoitetuista poikkeuksista (yksityistäminen, yritysmäinen yhteisö tai yksikön lakkaaminen olemasta).

Yhdistynyt kuningaskunta (vastaava lausuma julkaistiin myös huhtikuussa 2006) : Eurostat muutti Yhdistyneen kuningaskunnan toimittamia tietoja vuosilta 2002–2005, jotta UMTS-lisenssin tuottojen kirjaus on yhtenäinen. Julkistalouden alijäämän kasvu on tämän seurauksena vuosien 2002, 2004 ja 2005 osalta (sekä varainhoitovuosilta 2002–2003, 2004–2005 ja 2005–2006) 1 045 miljoonaa GBP (0,1 prosenttia BKT:stä) ja vuoden 2003 osalta (varainhoitovuosi 2003/04) 1 044 miljoonaa GBP (0,1 prosenttia BKT:stä) . Ilmoitettuihin velkatietoihin ei tehty muutoksia. Eurostat on aiempina vuosina tehnyt tämän muutoksen Yhdistyneen kuningaskunnan tietoihin rutiininomaisesti. Tämä on osoitus siitä, että kansalliset tilastoviranomaiset ovat jatkaneet tietojen ilmoittamista ottamatta huomioon vuonna 2000 tehtyä Eurostatin päätöstä UMTS-matkapuhelinlisenssin tuottojen kirjaamisesta. Kyseisen päätöksen mukaan tällaiset tuotot on kirjattava alijäämää alentavina erinä lisenssin myöntämisvuonna. Yhdistynyt kuningaskunta sen sijaan ilmoittaa tällaiset tuotot kertyvinä erinä lisenssien koko elinkaaren ajan.

Kreikka : Eurostat totesi käyttäneensä lokakuisen liiallisia alijäämiä koskevan menettelyn mukaisen raportoinnin tarkoituksiin huhtikuussa 2006 toimitettuja tietoja eikä Kreikan viranomaisten 1. lokakuuta 2006 toimittamia tarkistettuja BKT-tietoja. Tarkistettujen BKT-tietojen laajuus ja monimutkaisuus huomioon ottaen (25 prosentin lisäys edellisiin tietoihin verrattuna) Eurostat käy läpi kaikki BKT-tiedot, kunhan Kreikka on toimittanut kuvauksen kaikista uusissa laskelmissa käyttämistään lähteistä ja menetelmistä.

Liiallisia alijäämiä koskevaan menettelyyn liittyvä tietojen toimitus huhtikuussa 2006

Ranska: Eurostat muutti Ranskan toimittamia vuoden 2005 alijäämää koskevia tietoja luokittelemalla rautatieyhtiön SNCF:n 250 miljoonan euron (0,01 prosenttia BKT:stä) pääomanlisäyksen pääomansiirroksi. Ilmoitettuihin velkatietoihin ei tehty muutoksia. Ranskan valtio toteutti SNCF Fret -yhtiön pääomanlisäyksen, jota komissio piti yhtenäismarkkinoille soveltuvana valtiontukena. Kyseisen transaktion luokittelu pääomansiirroksi tai osakkuuksien hankinnaksi perustuu toimen sisältöön pikemmin kuin sen muotoon ja etenkin sen tarkasteluun, katetaanko tapahtumalla vanhoja tappioita ja toimiiko julkishallinto vastaavalla tavalla kuin yksityinen sijoittaja. Eurostat katsoo, että asian eri näkökohtiin ja etenkin komission valtiontukipäätökseen C(2004) 3955 perustuen operaatio ei ollut sijoitukseen verrattava, joten se olisi kirjattava pääomansiirtona.

Rahastoivien maksuperusteisten eläkejärjestelmien luokitteluun sovellettava siirtymäaika

Uutistiedotteensa liitteessä Eurostat esitti tavanomaiseen tapaan tietoja vaikutuksista, joita on odotettavissa rahastoivien maksuperusteisten eläkejärjestelmien sektorikohtaista luokittelua koskevasta Eurostatin päätöksestä niille jäsenvaltioille, jotka soveltavat siirtymäkautta maaliskuuhun 2007.

Siirtymäkauden päätyttyä jäsenvaltioiden ilmoittamia ja Eurostatin julkaisemia vuoden 2005 ali- ja ylijäämätietoja on tarkistettava seuraavasti[16]: Tanskan ylijäämää tarkistetaan alaspäin 0,9 prosentilla BKT:stä 4,4 prosenttiin BKT:stä, Unkarin alijäämää tarkistetaan ylöspäin 1,3 prosentilla BKT:stä 7,8 prosenttiin BKT:stä, Puolan alijäämää tarkistetaan ylöspäin 1,9 prosentilla BKT:stä 4,4 prosenttiin BKT:stä ja Ruotsin ylijäämää tarkistetaan alaspäin 1,0 prosentilla BKT:stä 2,0 prosenttiin BKT:stä.

Velan määrää tarkistetaan ylöspäin 0,3 prosentilla BKT:stä Tanskan osalta, 3,9 prosentilla BKT:stä Unkarin osalta, 5,3 prosentilla BKT:stä Puolan osalta ja 0,6 prosentilla BKT:stä Ruotsin osalta. Melko vaihteleva vaikutus velkaan on seurausta kyseisten rahastojen noudattamista erilaisista strategioista sijoittaa valtion joukkolainoihin tai muihin varoihin, kuten julkisyhteisöihin kuulumattomien yksiköiden liikkeelle laskemiin joukkovelkakirjoihin tai osakkeisiin.

Metatietojen julkaiseminen (kuvaukset[17])

Tanska, Ranska, Itävalta, Suomi ja Yhdistynyt kuningaskunta ilmoittivat julkaisseensa kuvauksensa ja Belgia, Viro, Kreikka, Irlanti, Kypros, Latvia, Liettua, Luxemburg, Alankomaat, Puola, Slovenia ja Ruotsi ilmoittivat aikovansa julkaista ne piakkoin. Kuvausten julkistaminen on asetuksen mukaan pakollista, ja ne julkistetaan Eurostatin verkkosivustolla vuoden 2007 kuluessa.

PÄÄTELMÄT

Julkistalouden tietojen laadun parantamisessa edistyttiin yleisesti vuonna 2006. Jäsenvaltiot lähettivät Eurostatille aiempaa täydellisempiä tietoja liiallisia alijäämiä koskevaan menettelyyn liittyvissä raportointitaulukoissa ja kyselyissä. Liiallisia alijäämiä koskevaan menettelyyn liittyvien tietojen yhtenäisyys suhteessa ilmoitettuihin EKT 1995:n mukaisiin julkisyhteisöjen tileihin on nyt yleisesti tyydyttävä ja parantunut etenkin rahoituspuolella huhtikuun 2006 tilanteeseen verrattuna.

Ilmoitettuihin tietoihin tehtiin näin ollen vähemmän varaumia vuonna 2006, ja Eurostatin huhtikuussa 2006 tekemät varaumat peruutettiin lokakuussa 2006. Lokakuun 2006 tietoihin ei julkaistu uusia varaumia.

Näin vaativissa tilastopuitteissa toimimiseen liittyy kuitenkin edelleen joitakin ongelmia kirjaussääntöjen noudattamisen ja joidenkin toimitettujen tietojen tilastollisen laadun osalta. Sen vuoksi komissio kannustaa jäsenvaltioita edelleen panostamaan julkisyhteisöjen rahoitustilastojen parantamiseen, jotta perustamissopimuksen mukaiset edellytykset täyttyisivät. Vain tällä tavoin voidaan saavuttaa toivottava laatutaso, kun on kyse julkishallinnon tietojen kirjaussääntöjen mukaisuudesta, täydellisyydestä, luotettavuudesta, oikea-aikaisuudesta ja yhtenäisyydestä.

[1] EYVL L 332, 31.12.1993, s. 7, asetus sellaisena kuin se on viimeksi muutettuna neuvoston asetuksella (EY) N:o 2103/2005 (EUVL L 337, 22.12.2005, s. 1).

[2] EYVL L 310, 30.11.1996, s. 1, asetus sellaisena kuin se on viimeksi muutettuna 16 päivänä kesäkuuta 2003 annetulla Euroopan parlamentin ja neuvoston asetuksella (EY) N:o 1267/2003 (EUVL L 180, 18.7.2003, s. 1).

[3] Asetuksen (EY) N:o 3605/93 4 artiklan 2 ja 3 kohta.

[4] Syyskuussa 2005 saatiin 19 tarkistettujen tietojen toimitusta 10 maasta ja maaliskuussa 2005 saatiin 15 uutta toimitusta 8 maasta.

[5] Liiallisia alijäämiä koskevaan menettelyyn liittyvät raportointitaulukot käsittävät neljä taulukoiden osakokonaisuutta, jotka kattavat tärkeimmät aggregaatit, kuten julkisyhteisöjen ali-/ylijäämä jaettuna alasektoreittain, velan jakautuminen rahoitusinstrumenttien ja BKT:n mukaan (taulukko 1), erien siirrot kunkin alasektorin järjestelytililtä EKT 1995:een perustuviin julkisentalouden taseisiin (taulukot 2) ja yhteys julkistalouden rahoitusaseman ja velkatason muutoksen välillä (taulukot 3) myös alasektoreittain. Taulukko 4 kattaa useita muuttujia, joita ei erikseen mainita lainsäädännössä mutta jotka jäsenvaltiot ovat sitoutuneet toimittamaan komissiolle (kauppaluotot ja ennakot, bruttokansantulo sekä velan nimellisarvon ja käyvän arvon välinen ero). Kyseisten taulukoiden sisällön kuvaus on saatavilla julkistaloutta käsittelevällä Eurostatin verkkosivustolla:(http://epp.eurostat.ec.europa.eu/portal/page?_pageid=2373,58110711&_dad=portal&_schema=PORTAL)

[6] Kyselylomake käsittää seitsemän osaa, joissa pyydetään määrällisiä tietoja esimerkiksi seuraavilta aloilta: EU:n talousarvioon liittyvät transaktiot, valtiontakaukset, velkojen mitätöinnit, julkishallinnon toteuttamat julkisten yritysten pääomanlisäykset jne.

[7] Kypros vastasi kyselyyn ensimmäisen kerran lokakuussa 2006.

[8] Ks. kohta 2.1.

[9] http://epp.eurostat.ec.europa.eu/pls/portal/docs/PAGE/PGP_DS_GFS/PGE_DS_GFS_0/TAB_MET/EUROSTAT%20EX-ANTE%20ADVISE-%2019%20JULY%202006%20-%20FINAL%20(2)_1.PDF

[10] ”The treatment of transfers from the EU budget to Member States”, 15. helmikuuta 2005 (Eurostat News Release 22/2005).

[11] ”The recording of military equipment expenditures”, 9. maaliskuuta 2006 (Eurostat News Release 31/2006).

[12] Eurostat News Release 48/2006 ja 139/2006.

[13] Julkistaloutta ( Government Finance ) käsittelevällä Eurostatin verkkosivustolla (joka avattiin huhtikuussa 2006) on tietoa liiallisia alijäämiä koskevaan menettelyyn liittyvistä tilastoista ja menettelyn perustana olevasta julkisyhteisöjen sektorin tilinpidosta sekä toimitettuja tietoja ja perustana olevia tilejä, menetelmäpäätöksiä ja käsikirjoja ja liiallisia alijäämiä koskevaan menettelyyn liittyvien konsultointikäyntien havaintoja:(http://epp.eurostat.cec.eu.int/portal/page?_pageid=2373,47631312,2373_58674332&_dad=portal&_schema=PORTAL).

[14] Belgia riitautti Eurostatin tietoihin tekemän muutoksen yhteisöjen ensimmäisen oikeusasteen tuomioistuimessa (asia T-403/06, Belgia v. komissio).

[15] Asetuksen (EY) N:o 3605/93 8 h artiklan 2 kohdan mukaan jos on näyttöä siitä, että jäsenvaltioiden toimittamat toteutuneet tiedot eivät ole 8 a artiklan 1 kohdan mukaisia, komissio (Eurostat) voi tehdä muutoksia jäsenvaltioiden toimittamiin toteutuneisiin tietoihin ja esittää muutetut tiedot muutosta koskevine perusteluineen.

[16] Kyseisten julkisyhteisöjen ulkopuolisten eläkejärjestelmien luokitus tietojen toimituksissa huhtikuusta 2007 alkaen johtaa alijäämän kasvuun tai ylijäämän laskuun ja samalla velkamäärän nousuun.

[17] Kuvaukset toteutunutta alijäämää ja velkaa koskevien tietojen keräämiseen käytettävistä menetelmistä, menettelyistä ja lähteistä sekä niiden taustalla olevista julkistalouden tileistä.